PRESSEMEDDELELSE

**Spidsede albuer, drama og glossy glamour**

**Ny kendisreportage går helt tæt på Danmarks største ’Beauty Bosser’**

**Glæd dig til gode grin, glamour og intriger, når Kanal 4 inviterer seerne helt tæt ind på livet af nogle af Danmarks største ’Beauty Bosser’. Vi er med, når Irina, Mascha Vang, Mai Manniche og de øvrige tre beauty-kendisser smiler, skændes og drikker champagne på den røde løber. Og vi er med, når beauty-bosserne er uden makeup, stiletter og instagram-filtre. Programmet har premiere d. 21. januar kl. 21.00 på Kanal 4 og Dplay.**

Janteloven er for alvor sendt til tælling, når Kanal 4 og Dplay blænder op for den nye reportageserie ’Beauty Bosserne’. Kendisreportagen giver et eksklusivt indblik i Mascha Vang, Irina, Mai Manniche, Camilla Frederikke, Nadia og Raz’ hverdag i en beauty-branche, der foruden at være glossy og glamourøs også er fyldt med spidsede albuer, drama og intriger.

Fælles for de seks kendte ansigter er, at de alle er smukke og lever af skønhed. De optræder jævnligt på røde løbere og har alle store fanskarer på Instagram. Alle jagter de hver især de gode kontrakter i en omskiftelig branche, hvor det gælder om at holde sig ung og smuk – og altid blive set de rigtige steder med de rigtige mennesker.

Blandt bosserne er der de etablerede, og så er der dem, der kæmper for at blive det.

Irina og Mascha har længe været på toppen, hvorimod ”den nye pige i klassen” Youtuberen Camilla Frederikke kæmper for at blive et lige så kendt ansigt.

Nogle kender hinanden bedre end andre. Mascha og Irina er veninder, ligesom Raz og Mai kender hinanden fra branchen. Camilla Frederikke ser op til Mascha, der som Danmarks største blogger er en stor inspiration for Youtuberen. Trods de indbyrdes relationer har de seks ’Beauty Bosser’ ikke ubetinget kærlighed til overs for hinanden. Derfor er der lagt i kakkelovnen til drama i form af skænderier, sladder og grin, når de seks farverige personligheder i 8 programmer sætter hinanden stævne på kryds og på tværs.

**Mascha Vang: ”Jeg er ved at omlægge mit liv”**

I reportageserien kommer vi bl.a. helt tæt på Danmarks absolut største blogger, Mascha Vang. Hun har skiftet de vante omgivelser i Dragør og København ud med en ny tilværelse i Kolding. Det er en stor omvæltning i hendes liv, hvilket bidrager til en del usikkerhed, når det gælder hendes virksomhed og brand:

”*Lige nu er jeg der i mit liv, hvor jeg er ved at omlægge min tilværelse, men jeg er rigtig glad. Jeg hviler i det – og i alt det, jeg har skabt. Jeg ved dog ikke nøjagtigt endnu, hvad det kommer til at betyde for min business, at jeg flytter til Kolding*”, fortæller Mascha Vang.

Trods Beauty-bossens store kærlighed for skønhedsprodukter, har Mascha Vang en bred samarbejdsflade.

”*I min Beauty boss-virksomhed er der rigtig mange grene. Jeg kan sagtens stikke lidt af her og der*”, fortæller Mascha Vang, der i første program inviterer de andre ’Beauty Bosser’ til reception på sin nye kagebog, som hun udgiver sammen med Annemette Voss. Mascha håber især på, at Irina vil dukke op til receptionen, men Irina er en travl dame.

**Irina vil opbygge en ’million-dollar-business’**

Som Danmarks største beauty-influencer, er Irina meget bevidst om konstant at pleje sit udseende, der langt henad vejen også er hendes brand:

”*Det er vigtigt for mig – som beauty-influencer – at vedligeholde mit udseende, og det kræver meget energi at kunne leve af sit brand*”, fortæller Irina Olsen i reportageserien. Med Irinas netop lancerede make up-brand, er hun et levende eksempel på, at man kan komme meget længere i sin karriere, end man tror, hvis man tør at drømme stort.

”*Hvis der var nogen, der sagde til mig for 8 år siden, at jeg ville stå med mit eget make up-brand i dag, så ville jeg ikke tro det, but here we are … Jeg har en drøm om at opbygge en ’million-dollar-business’, og mit make up-brand er måske første skridt på vejen*”, fortæller Irina.

**Reportageserien ’Beauty Bosserne’ består af 8 afsnit og kan ses på Kanal 4 fra d. 21. januar kl. 21.00 – og på Dplay.**

|  |
| --- |
| **Om de 6 hovedpersoner**  **Mascha Vang** ejer foruden én af Danmarks største blogs Maschavang.dk også en solserie med bl.a. solcreme og selvbruner.  **Irina** ejer foruden sin velbesøgte blog Irinathediva.dk også en makeupserie.  **Mai Manniche** ejer bloggen Maimanniche.dk samt smykkebrandet JEWLSCPH  **Camilla Frederikke** ejer Youtube-kanalen Camilla Frederikke, der har mere end 260.000 abonnenter, hvor hun især er kendt for sine makeup tutorials.  **Nadia** ejer de populære Duff Lashes, der tilbyder kvinder smukke, kunstige øjenvipper.  **Raz** ejer butikken Raz Spa, hvor man udover konsultation kan købe diverse økologiske beautyprodukter. |